Moning.
Wanpela rong tingting ol planti manmeri i kisim i olsem, ol i tingim olsem ol i ken i givim baksait long tok bilong Jisas na ol i stap trupela manmeri bilong God na i stap trupela lotu bilong God. Planti manmeri ol i lotu manmeri, tasol ol i no bilipim na trastim tok bilong Jisas. Jisas i tok olsem, “Mi yet Mi rot, na Mi as bilong Tok i tru, na Mi as bilong laip, na i no gat wanpela man inap i go long Papa long narapela rot. Nogat. Long Mi tasol.” (Jon 14:6.) Jisas yet Em i rot, na i no gat narapela rot God i yusim bilong kisim bek sinmanmeri.
Tok bilong Jisas i klia olgeta, tasol planti manmeri ol i tingim olsem, God i ken i kisim bek ol long baptais bilong ol. Ol i tingim olsem, God i ken i kisim bek ol long pasin bilong kaikaim Lordsapa. Ol i tingim olsem, God i ken i kisim bek ol long pasin bilong lukautim de Sabat. Ol i tingim olsem, God i ken i kisim bek ol long lotu pasin. Ol i tingim olsem, God i ken i kisim bek ol long ol kainkain rot ol yet i makim na bihainim.
Na ol i strong long ol dispela rot bilong ol, na ol i tok olsem, “Sapos yu no bihainim dispela rot mipela i makim, orait yu no inap i go long Papa God long heven.”
Aposel 2:22-36 i soim yumi olsem, manmeri i givim baksait long tok bilong Jisas, orait ol i givim baksait long Papa bilong Em wantaim. Long wanem, Papa God i lavim Jisas na Em i pas olgeta long Jisas.
22Yupela ol lain Israel, yupela harim tok bilong mi. Jisas Em i man bilong taun Nasaret, na long ai bilong yupela yet God i bin wokim bikpela wok na ol kainkain mirakel na ol kainkain sain long han bilong Em, bai yupela ken i save olsem Em i bilong God. Yupela save pinis long ol dispela samting. 23Na long plen na save bilong God yet, Em i bin givim dispela man Jisas i go long han bilong yupela. Na yupela wantaim ol man i save mekim pasin i no stret, yupela i nilim Jisas long diwai kros na kilim Em i dai. 24God i kirapim Em long matmat na Em i stap fri long pen bilong i dai. Long wanem, dai i no inap holimpas Em. 25Devit i bin tokaut long Em olsem,
“ ‘Mi lukim BIKPELA i stap klostu long mi olgeta taim. Em i stap long han sut bilong mi, bai mi no inap seksek. 26Long dispela as bel bilong mi i amamas, na long maus bilong mi, mi mekim amamas, na bodi bilong mi i strong long wetim promis bilong God. 27Long wanem, Yu no inap lusim mi i stap long ples bilong ol daiman, na Yu no inap larim Holi Man bilong Yu i sting long matmat. 28Yu bin soim mi rot bilong laip. Yu stap wantaim mi na dispela bai pulapim mi long amamas.’ (Buk Song 16:8-11)
29“Ol brata, mi ken i tokaut stret long yupela long tumbuna Devit. Em i dai pinis na ol i planim em na matmat bilong em i stap yet hia long ples bilong yumi. 30Tasol Devit em i profet. God i bin tok tru antap long em olsem, ‘Bihain, wanpela bilong ol lain pikinini bilong yu bai kamap king.’ 31Em olsem na Devit i save pinis long pasin God i laik mekim na em i tokaut long Krais na kirap bek bilong Em na God i no inap lusim Krais i stap long ples bilong ol daiman na bodi bilong Krais i no ken i sting. 32Orait, dispela man Jisas, God i kirapim Em pinis na mipela i lukim na witnisim. 33God i litimapim Em na i putim Em long han sut bilong Em pinis. Na Papa i givim Holi Spirit long Em olsem Em i bin promisim. Na Em i kapsaitim dispela presen, na em i dispela samting nau yupela i lukim na harim. 34Devit i no go antap long heven olsem, tasol em yet i tok,
“ ‘BIKPELA i tokim BIKPELA bilong mi olsem, Yu sindaun long han sut bilong Mi, 35na bai Mi winim ol birua bilong Yu na putim ol i stap aninit long lek bilong Yu. (Buk Song 110:1)
36Olsem na, olgeta lain Israel ol i mas save gut olsem, dispela Jisas yupela i bin kilim i dai long diwai kros, God yet i mekim Em i stap BIKPELA na i stap Krais tu.
Yumi skelim lain 24-28. Pita i kisim tok king Devit i bin mekim, tasol Devit em i no tokaut long ol samting bilong em yet. Nogat. Devit em i wanpela profet (lain 29-31) na Em i tokaut long ol samting bilong Jisas. Em olsem na toktok i stap long lain 25-28 em i toktok Jisas i mekim.
Long dispela toktok Jisas i tingim taim bilong dai bilong Em long diwai kros. Dai bilong Jisas long diwai kros em i wanpela bikpela samting stret, na taim Jisas i tingim dispela dai bilong Em, orait Em i holim tingting long promis bilong Papa God. Papa God Em i lavim Jisas na Em i promis long lukautim Jisas taim Jisas i dai long diwai kros.
Lavim bilong Papa God i stiaim tok bilong Jisas.
Jisas i tingim dai bilong Em long diwai kros, na Em i tingim lavim bilong Papa God long Em na dispela i stiaim tok bilong Jisas. Skelim nek bilong Jisas… “Mi lukim BIKPELA i stap klostu long mi olgeta taim. Em i stap long han sut bilong mi, bai mi no inap seksek. Long dispela as bel bilong mi i amamas, na long maus bilong mi, mi mekim amamas, na bodi bilong mi i strong long wetim promis bilong God. Long wanem, Yu no inap lusim mi i stap long ples bilong ol daiman, na Yu no inap larim Holi Man bilong Yu i sting long matmat. Yu bin soim mi rot bilong laip. Yu stap wantaim mi na dispela bai pulapim mi long amamas.”
Jisas Em i amamas long lavim bilong Papa God. Taim Jisas i karim hevi bilong diwai kros, na taim Jisas i dai pinis, na taim Jisas i stap long matmat, orait Papa God i stap klostu long Jisas bilong sapotim Em na lukautim Em. Jisas i save long lavim bilong Papa God, na long dispela as Em i save olsem bodi bilong Em i no inap sting long matmat. Nogat. Papa God bai lukautim Em na kirapim Em na Em i stap laip. Jisas i tingim lavim bilong Papa God na Em i trastim lavim bilong Papa God na Em i pulap olgeta long amamas long lavim bilong Papa God.
Lukim lain 34. Devit i tok, “BIKPELA i tokim BIKPELA bilong mi olsem”. Devit i minim olsem, Papa God i tokim Jisas (Jisas Em i BIKPELA bilong Devit). Em olsem na, Papa God i tokim Jisas olsem, “Yu sindaun long han sut bilong Mi, na bai Mi winim ol birua bilong Yu na putim ol i stap aninit long lek bilong Yu.” Tok “han sut bilong God” i makim namba bilong man i sindaun long en, na i no gat wanpela man i winim namba bilong man i sindaun long han sut bilong God. Papa God i lavim Jisas na Em i givim bikpela namba long Jisas na daunim ol birua bilong litimapim nem bilong Jisas. Tru tumas, lavim bilong Papa God long Jisas i antap tru.
Papa God na Jisas i pas i pas olgeta.
Papa God na Jisas i pas i pas olgeta, na long dispela as, manmeri i givim baksait long Jisas, em ol manmeri i givim baksait long tok bilong Jisas, orait ol i givim baksait long Papa God wantaim. Manmeri i makim na bihainim ol narapela rot (olsem baptais na pasin bilong lukautim de Sabat na lotu pasin na ol kainkain samting olsem), na ol i tingim olsem God bai kisim bek ol long dispela rot ol yet i makim, orait ol i givim baksait long Jisas na ol i givim baksait long God wantaim.
Ol brata na sista, sapos yu mekim olsem, orait yu tanim bel na yu lusim dispela pasin, na yu harim tok bilong Jisas, na yu bilipim na trastim God long kisim bek yu long feitful wok bilong Jisas tasol. Jisas wanpela Em i rot God i makim bilong kisim bek sinmanmeri. Olsem na yu singaut long BIKPELA, yu askim God long kisim bek yu long feitful wok bilong Jisas, yu bilipim na trastim God long kisim bek yu long feitful wok bilong Jisas, na yu kam na i stap aninit long bosim bilong Jisas. Kam na kisim laip long feitful wok bilong Jisas.
Glenn.
Sapos yu laik save moa long dispela tok, orait yu lukim Aposel 2:22-36 long Autim Tok long pngbibleresources.org.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans tpi_Latn